Icukket ansi i yas-d-tekka tyita: yeččat kan ɣer daxel issusem. Qqaren at zik yiwen n lemtel ttfakkan i yis tamacahut nni winna yewwten wayeḍ s teylet yenɣa-t: ḥala win yewwten d win yettewwten i yeẓran d acu yellan di teylewt, ma d iferr n weslen neɣ d aqḍib n waldun. Awejhan yeḥseb iman-is ula d netta d win yettewten, iḥulfa-yas i weqḍib n waldun mi yers deg wexxam-is. Ɣas akken tiyita s mmi-s i tegla maca iḥulfa-yas tura. Anager yiwen weqcic kan i yas-dyeqqimen, Yidir aɛzizen ḥala netta a d-yegrin d awṛit. Ur ilaq ara ad yemmet, ilaq ad yidir, ad yeqqim d axalaf n Uwejhan. Awejhan yella deg wawal izem n tizza, ur ilaq ara ad yenger uẓar-is.